**Aniversăm diseară la “Pardon”?**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Sunt patru ani de când pe-un colț de vară

Jucam desculți cu visele șotron

Și-abandonând aripile de ceară

Am savurat cafeaua la Pardon,

Timizi am împletit din acuarele

Un basm cu prinți şi zâne cum n-a fost

Nici pe pământ și nici măcar în stele,

Azi ne cunosc povestea pe de rost

Luceferii ce stau la o șuetă

Pe banca noastră de la Bastion,

Sunt patru ani, frumoasa mea poetă,

Aniversăm diseară la Pardon?

- În burgul meu sunt nopţile albastre

Şi visele desculţe, cum ştiai,

Pe-alei pavate gândurile noastre

Se întâlnesc şi-acum. Un ciob de rai

Se-ascunde în poemele nocturne,

Când fluturii se-aşează pe oblon,

La masa mică umbre taciturne

Se întâlnesc târziu şi-un gramofon

Dezmiardă-ncet lumina din odaie

În cafeneaua primului sărut,

Aniversăm cu primii stropi de ploaie

Poemele din anii ce-au trecut.

Ioan Grigoraș Liliana Trif